喜雨
作者：賀鑄
朝代：宋

paragraphs: 終春久旱暵，涉夏俄溽暑。
垢汗浼衣襟，梅津蒸柱礎。
黄霾閉赤景，測候錯辰午。
沙燕逐風鳶，翻飛遡來雨。
紛紛白羽箭，齊發萬牛弩。
落瓦復鳴階，浮漚如沸煮。
崇朝已沛浹，枯渴頓清瘉。
田父喜過從，迎門好相語。
蠶桑薄可具，豚酒與簫鼓。
擇吉謝叢祠，巫娘罷狂舞。
晨炊飽丁壯，庇笠耕舄鹵。
少緩麥租期，庶將秋稼補。
輸入太倉中，蕃肥任黄鼠。